24.10.2022
FI
Euroopan unionin virallinen lehti
C 408/37
Kanne 19.8.2022 – Schrom Farms v. komissio (Asia T-507/22) (2022/C 408/49) Oikeudenkäyntikieli: englanti Asianosaiset Kantaja: Schrom Farms spol.
s r. o.
(Velké Albrechtice, Tšekin tasavalta) (edustajat: asianajajat S. Sobolová ja O. Billard) Vastaaja: Euroopan komissio
Vaatimukset Kantaja vaatii unionin yleistä tuomioistuinta — toteamaan, että kanne on otettava tutkittavaksi ja että se on perusteltu — kumoamaan Euroopan maatalouden tukirahastosta (maataloustukirahasto) ja Euroopan maaseudun kehittämisen maatalousrahastosta (maaseuturahasto) maksettavien jäsenvaltioiden tiettyjen menojen jättämisestä Euroopan unionin rahoituksen ulkopuolelle 8.6.2022 päivätyn komission täytäntöönpanopäätöksen (EU) 2022/908 (tiedoksiannettu numerolla C(2022) 3543) (EUVL 2022 L 157, s.
15) siltä osin kuin siinä jätetään unionin rahoituksen ulkopuolelle menot, jotka liittyvät Tšekin viranomaisten kantajalle myöntämään 30 606,96 euron avustukseen — velvoittamaan komission korvaamaan kantajan oikeudenkäyntikulut ja — määräämään muista aiheellisiksi katsomistaan toimenpiteistä.
Oikeudelliset perusteet ja pääasialliset perustelut Kanteensa tueksi kantaja vetoaa viiteen kanneperusteeseen.
1) Ensimmäinen kanneperuste, joka perustuu siihen, että Tšekin viranomaisten kantajalle myöntämään 30 606,96 euron avustukseen liittyvien menojen jättäminen unionin rahoituksen ulkopuolelle on riittämättömästi perusteltu eli sitä ei ole perusteltu laisinkaan, mikä on vastoin SEUT 296 artiklaa ja Euroopan unionin perusoikeuskirjan 41 artiklan 2 kohdan c alakohtaa.
2) Toinen kanneperuste, joka perustuu siihen, että vastaaja loukkasi kantajan perusoikeuksia sekä suoraan että välillisesti, kun kantajalle ei annettu tilaisuutta esittää näkemyksiään riidanalaisen päätöksen tekemiseen johtaneen tarkastuksen aikana, vaikka päätöksellä on väitetysti haitallisia vaikutuksia kantajalle myönnettyyn avustukseen.
3) Kolmas kanneperuste, joka perustuu siihen, että vastaajalla ei ole toimivaltaa tulkita ja soveltaa jäsenvaltioiden sisäistä oikeutta.
4) Neljäs kanneperuste, joka perustuu siihen, että vastaaja ei esittänyt näyttöä Tšekin oikeuden sisällöstä ja teki virheen sen tulkinnassa ja soveltamisessa.
5) Viides kanneperuste, joka perustuu siihen, että vastaaja teki virheen myös unionin oikeuden tulkinnassa ja soveltamisessa, sillä se katsoi virheellisesti, että unionin yleiseen talousarvioon sovellettavista varainhoitosäännöistä 18.7.2018 annetun Euroopan parlamentin ja neuvoston asetuksen (EU, Euratom) 2018/1046 (EUVL 2018 L 193, s. 1) 61 artiklaa oli rikottu, ja sovelsi Tšekin lainsäädännön eturistiriitoja koskevia sääntöjä unionin oikeuden perusperiaatteiden, mukaan lukien yhdenvertaisen kohtelun ja syrjintäkiellon periaatteet, vastaisesti.